COMUNICARE A COMISIEI

Evaluarea măsurilor luate de România



în urma Recomandării Consiliului din 18 iunie 2021 în vederea încetării situației de deficit public excesiv din România

0.Introducere

La 18 iunie 2021, Consiliul a adoptat o recomandare în temeiul articolului 126 alineatul (7) din Tratatul privind funcționarea Uniunii Europene (TFUE), în vederea încetării situației de deficit public excesiv din România până cel târziu în 2024.

României i s-a recomandat să reducă deficitul public la 8,0 % din PIB în 2021, la 6,2 % din PIB în 2022, la 4,4 % din PIB în 2023 și la 2,9 % din PIB în 2024. Pe baza previziunilor Comisiei din primăvara anului 2021 aflate la baza recomandării Consiliului, acest lucru a fost considerat în concordanță cu o ajustare structurală anuală de 0,7 % din PIB în 2021, de 1,8 % din PIB în 2022, de 1,7 % din PIB în 2023 și de 1,5 % din PIB în 2024 și cu o rată de creștere nominală a cheltuielilor publice primare nete de 3,4 % în 2021, 1,3 % în 2022, 0,9 % în 2023 și 0,0 % în 2024. Consiliul a recomandat României să pună în aplicare integral măsurile deja adoptate pentru 2021 și să precizeze și să pună în aplicare măsurile suplimentare necesare pentru corectarea deficitului excesiv până în 2024. Consiliul a recomandat, de asemenea, ca România să utilizeze toate veniturile excepționale pentru a reduce deficitul public și ca măsurile de consolidare bugetară să asigure corectarea sustenabilă, într-un mod favorabil creșterii. În plus, Consiliul a recomandat României să asigure aplicarea integrală și eficace a cadrului bugetar național și să sprijine consolidarea bugetară cu reforme cuprinzătoare.

În conformitate cu articolul 3 alineatul (4a) din Regulamentul (CE) nr. 1467/97 al Consiliului, Consiliul a stabilit termenul de 15 octombrie 2021 pentru transmiterea de către România a unui raport detaliat cu privire la măsurile luate ca răspuns la recomandarea Consiliului. România a transmis raportul la 14 octombrie 2021.

Comisia a examinat strategia bugetară a României pe baza informațiilor incluse în raportul privind măsurile luate, pentru a evalua dacă statul membru a respectat recomandarea Consiliului din 18 iunie 2021.

Caseta 1: Metodologia utilizată pentru evaluarea eficacității măsurilor

Conform Regulamentului (CE) nr. 1467/97 și Codului de conduită, se consideră că un stat membru a luat măsuri eficace dacă a acționat fie în conformitate cu recomandarea Consiliului în temeiul articolului 126 alineatul (7) din TFUE, fie în conformitate cu decizia de notificare adoptată de Consiliu în temeiul articolului 126 alineatul (9). La 29 noiembrie 2016, Comitetul economic și financiar a adoptat avizul intitulat „Improving the assessment of effective action in the context of the excessive deficit procedure – a specification of the methodology” (Îmbunătățirea evaluării eficacității măsurilor în contextul procedurii de deficit excesiv – specificații privind metodologia), care a fost aprobat de Consiliul ECOFIN la 6 decembrie 2016. Avizul respectiv include un arbore decizional al PDE pentru a evalua dacă au fost luate măsuri eficace.

Dacă statul membru în cauză respectă ținta de deficit global și realizează îmbunătățirea aferentă a soldului structural, procedura se suspendă. Dacă statul membru nu realizează sau riscă să nu realizeze ținta de deficit global sau îmbunătățirea solicitată a soldului structural, se efectuează o analiză aprofundată a motivelor acestei situații. Analiza aprofundată este, prin urmare, un element central al evaluării eficacității măsurilor.

Analiza aprofundată utilizează mai întâi criteriul de referință privind cheltuielile pentru a evalua efortul bugetar. În ansamblu, scopul analizei aprofundate este de a oferi o estimare adecvată a amplorii măsurilor de politică, pentru a evalua dacă statul membru în cauză și-a îndeplinit angajamentele în materie de politici conform recomandării PDE. În cazul în care criteriul de referință privind cheltuielile este îndeplinit, ceea ce înseamnă că acesta reflectă un efort egal sau mai mare decât cel recomandat, se presupune că statul membru în cauză și-a îndeplinit angajamentele în materie de politici. În cazul în care criteriul de referință privind cheltuielile nu este îndeplinit, se presupune că statul membru nu și-a îndeplinit angajamentele în materie de politici.

Comisia utilizează un raționament economic calitativ pentru a efectua evaluarea sa finală, dacă este cazul, în special referitor la rezultatul criteriului de referință privind cheltuielile, ca parte a analizei aprofundate pe care Comisia o utilizează pentru a stabili dacă statul membru în cauză și-a îndeplinit sau nu angajamentele în materie de politici. Cu alte cuvinte, analiza aprofundată evaluează dacă statul membru în cauză a luat suficiente măsuri pentru a se conforma recomandării PDE. Pe scurt, orice concluzie trebuie să ia în considerare informațiile cantitative care reies din criteriul de referință privind cheltuielile, împreună cu alte considerații – în cea mai mare parte de natură calitativă – care nu rezultă din criteriul de referință în sine. Aceste considerații sunt, de regulă, legate de motivele care au condus la neîndeplinirea criteriului de referință privind cheltuielile și sunt direct legate de evoluțiile bugetare.

În cazul în care analiza aprofundată concluzionează că statul membru în cauză și-a îndeplinit angajamentele în materie de politici, concluzia evaluării va fi că au fost luate măsuri eficace, cu posibilitatea de a prelungi termenul, chiar dacă ținta de deficit global nu a fost atinsă. În cazul în care analiza aprofundată concluzionează că angajamentele de politică nu au fost îndeplinite și că ținta de deficit global nu este atinsă, concluzia evaluării va fi că nu au fost luate măsuri eficace, iar procedura trebuie continuată, inclusiv prin stabilirea unei noi traiectorii de corectare (și, eventual, a unui nou termen), dacă este cazul.

Trebuie subliniat faptul că, dacă ținta intermediară de deficit global a fost atinsă, procedura nu va fi continuată, chiar dacă angajamentele în materie de politici nu au fost îndeplinite. Cu toate acestea, trebuie subliniat de asemenea că, în cazul în care decizia de a nu continua procedura este luată pe baza datelor din cursul anului, dacă datele ex post (notificate) arată că ținta intermediară de deficit global nu a fost, în cele din urmă, atinsă, PDE poate fi totuși continuată.